A BIZOTTSÁG HATÁROZATA
(2004. december 30.)
a ragadós száj- és körömfájásnak az Egyesült Királyságban 2001-ben történő felszámolásakor felmerült műveleti költségekhez való közösségi pénzügyi hozzájárulás megállapításáról
(az értesítés a B(2004) 5460. számú dokumentummal történt)
(Csak az angol nyelvű szöveg hiteles)
(2005/130/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikkének (3) bekezdésére és 11. cikkére,
mivel:
(1)
2001-ben a ragadós száj- és körömfájás betegsége jelent meg az Egyesült Királyságban. E betegség megjelenése komoly veszedelmet jelentett a Közösség állatállományára.
(2)
A 2001/654/EK (2) és a 2003/23/EK (3) bizottsági határozat közösségi pénzügyi hozzájárulást adott a tulajdonosoknak a ragadós száj- és körömfájás 2001. évi kitöréséhez kapcsolódó felszámolási intézkedésekben előírt kényszervágással érintett állatok értékének ellentételezésére.
(3)
A 2003/676/EK (4) bizottsági határozat értelmében kiegészítő közösségi pénzügyi hozzájárulást engedélyeztek a ragadós száj- és körömfájásnak az Egyesült Királyságban 2001-ben történő felszámolásakor felmerült műveleti és egyéb költségek fedezéséhez.
(4)
Ez utóbbi határozat 1. cikkének megfelelően a kiegészítő pénzügyi hozzájárulásból 40 millió EUR előleg kifizetésére került sor.
(5)
Ugyancsak e határozatnak megfelelően a közösségi pénzügyi hozzájárulás egyenlegének az Egyesült Királyság által 2003. február 27-én beadott kérelmen, a kérelem számadatait alátámasztó részletes dokumentumokon és a Bizottság helyszíni ellenőrzéseinek eredményein kell alapulnia.
(6)
A fent említett tényezőket figyelembe véve most meg kell állapítani a ragadós száj- és körömfájásnak az Egyesült Királyságban 2001-ben történő felszámolásakor felmerült műveleti költségekhez a közösségi pénzügyi hozzájárulást.
(7)
Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
A KÖVETKEZŐKÉPPEN HATÁROZOTT:
1. cikk
A 2003/676/EK bizottsági határozat hatálya alá tartozó, a ragadós száj- és körömfájásnak az Egyesült Királyságban 2001-ben történő felszámolásakor felmerült műveleti és egyéb költségekhez a közösségi pénzügyi hozzájárulás 156 972 555 EUR.
Figyelembe véve az előlegként már kifizetett 40 millió EUR-t, a 116 972 555 EUR egyenleget azonnal ki kell fizetni, amint a szükséges előirányzatok rendelkezésre állnak.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2004. december 30-án.